FPT-เซ็นทรัล เกมวินวิน 2 เจ้าสัว
เป็นอีกดีลที่น่าจับตา !! กรณีบริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT ร่วมลงนามในสัญญาเช่าระยะยาว 15 ปี กับบริษัท เซ็นทรัล รีเทล คอร์ปอเรชั่น จำกัด (Central Retail) เพื่อพัฒนาศูนย์กระจายสินค้า Omnichannel ขนาดพื้นที่กว่า 75,000 ตารางเมตร
19 ส.ค. 2562

สำนักข่าวรัชดา
เป็นอีกดีลที่น่าจับตา !! กรณีบริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT ร่วมลงนามในสัญญาเช่าระยะยาว 15 ปี กับบริษัท เซ็นทรัล รีเทล คอร์ปอเรชั่น จำกัด (Central Retail) เพื่อพัฒนาศูนย์กระจายสินค้า Omnichannel ขนาดพื้นที่กว่า 75,000 ตารางเมตร
เพราะเป็นดีลที่ 2 เจ้าสัวของเมืองไทยมาเจอกัน !!
เจ้าสัวแรก ไม่ใช่ใครที่ไหน แต่เป็น “เสี่ยเจริญ สิริวัฒนภักดี” ผู้ถือหุ้นใหญ่ FPT ในนามบริษัท เฟรเซอร์ส แอสเซ็ทส์ จำกัด และบริษัท เฟรเซอร์ส พร็อพเพอร์ตี้ โฮลดิ้งส์ (ประเทศไทย) จำกัด…
ส่วนอีกเจ้าสัวเป็น “ตระกูลจิราธิวัฒน์” กลุ่มเซ็นทรัลนั่นเอง
อย่างที่รู้ ๆ กัน กลุ่มเซ็นทรัล เป็นผู้นำธุรกิจค้าปลีกในไทย ซึ่งนอกจากมีห้างเซ็นทรัล ห้างโรบินสันอยู่ทั่วประเทศแล้ว ยังมีร้านในเครืออย่าง ซูเปอร์สปอร์ต,  บีทูเอส, ออฟฟิศเมท และรวมไปถึงเพาเวอร์บายด้วย
ลองนึกภาพตามดูว่า กลุ่มเซ็นทรัล ต้องใช้แวร์เฮาส์ใหญ่ขนาดไหนเพื่อพักสินค้าเหล่านั้น
ซึ่งเดิมอาจใช้วิธีเอาสินค้ามาพักในห้าง ในร้าน ซึ่งอาจมีข้อจำกัดเรื่องของพื้นที่…
ดังนั้น จะดีกว่ามั้ย ?? หากเอาพื้นที่เหล่านั้นไปสร้างมูลค่าเพิ่มด้วยการปล่อยเช่าเพื่อสร้างรายได้ประจำเข้ามาแทน
บวกกับปัจจุบันกลุ่มเซ็นทรัลไม่ได้ขายสินค้าเฉพาะในห้างเท่านั้น แต่ยังหันไปบุกตลาดออนไลน์เพิ่มมากขึ้น
ยิ่งทำให้กลุ่มเซ็นทรัลต้องการมีแวร์เฮาส์และโลจิสติกส์ที่มีประสิทธิภาพเพื่อกระจายสินค้าไปสู่ช่องทางต่าง ๆ
จึงมาจบที่ FPT ซึ่งเป็นผู้ให้บริการแวร์เฮาส์ หรือคลังสินค้ารายใหญ่ของไทย และเก่งด้านโลจิสติกส์
ถือเป็นส่วนผสมที่ลงตัวจริง ๆ…
เพราะในมุมของ FPT ที่ประกาศขึ้นแท่นเบอร์ 1 ผู้นำพัฒนาอสังหาริมทรัพย์ เพื่ออุตสาหกรรมแบบ “Built-to-Suit” หรือโครงการที่พัฒนาขึ้นตามความต้องการของลูกค้า ก็จะได้กลุ่มเซ็นทรัลมาใช้แวร์เฮาส์และโลจิสติกส์ไปพร้อมกัน เป็นระยะเวลาถึง 15 ปี
รวมมูลค่ากว่า 1,500 ล้านบาท (ยังไม่รวมระบบภายใน)…
แวร์เฮาส์ดังกล่าว ตั้งอยู่ภายในโครงการเฟรเซอร์สพร็อพเพอร์ตี้โลจิสติกส์เซ็นเตอร์ ย่านบางพลี มีพื้นที่กว่า 75,000 ตารางเมตร ที่จะถูกยกระดับสู่การเป็น “โลจิสติกส์แคมปัสระดับเวิลด์คลาส” (World-Class Logistics Campus) แห่งแรกของไทย
โดยถูกออกแบบมา เพื่อรองรับการดำเนินงานด้านโลจิสติกส์ และการกระจายสินค้าในยุคดิจิทัล พร้อมสิ่งอำนวยความสะดวกครบครัน
เบื้องต้นจะเริ่มดำเนินการก่อสร้างทันที และกำหนดส่งมอบประมาณเดือน ส.ค. 2563 เพื่อให้ทันต่อการขยายตัวของกลุ่มเซ็นทรัล
ดีลนี้จึง win-win กันทั้งสองฝ่าย…
แหม๊ !! เมื่อ 2 เจ้าสัวมาเจอกัน มันจึงไม่ธรรมดา ขนาดแวร์เฮาส์และโลจิสติกส์ยังยิ่งใหญ่ระดับเวิลด์คลาสเลย
นี่ไม่รู้ว่า 2 เจ้าสัวจะต่อยอดธุรกิจเป็นโปรเจกต์บิ๊กเบิ้มอะไรออกมาอีกหรือไม่ ??
คงต้องติดตามกันต่อไป…
…อิ อิ อิ…